Rijeka, 10. listopada 2019.

**NAJAVA DOGAĐANJA**

**SUSJEDSTVO LOVRAN EUROPSKE PRIJESTOLNICE KULTURE**

**POZIVA NA DRUŽENJE U GRADSKOJ KULI U SKLOPU LOVRANSKE MARUNADE**

Rijeka 2020 – Europska prijestolnica kulture sa **susjedstvom Lovran**, jednim od 27 susjedstava istoimenog programa projekta, priključuje se tradicionalnoj lovranskoj manifestaciji – **Marunadi**.

U sklopu Marunade **udruga Interval**, nositelj inicijative susjedstva Lovran, organizira događaj ***Pogledaj me - ja te gledam***. Tim povodom **u Gradskoj kuli** **u Lovranu** (Trg Slobode 1) **u petak, subotu i nedjelju** **11., 12. i 13. listopada između 17 i 21 sat** smjestit će se **Dnevni boravak susjedstva Lovran**, a kula će biti dostupna za razgledavanje.

Tim susjedstva Lovran pripremio je **igru Špigulevanje z maruni** u kojoj će posjetitelji uz *usklik "Marunella ko fol, prdac i pol, aš je fažol!!!"* doznati **tajne recepte kolača od fažola**. U kuli se može razgledati i skupna izložba lovranskih umjetnika te uživati u prekrasnom pogledu s vrha kule.

**Dnevni boravak** mjesto je susreta i druženja u svakom od 27 susjedstava Rijeke 2020 – Europske prijestolnice kulture, kojim se potiče stvaranje ugodne atmosfere u svakom pojedinom susjedstvu, u prostorima u kojima se i domaći i gosti osjećaju kao kod svoje kuće. Dnevni boravci 27 susjedstava smišljeni su kao svojevrsni nasljednici lokalnih čitaonica, knjižnica i domova kulture, koji su bili centri okupljanja i druženja, razmjene znanja te općenito kulturnog i umjetničkog života zajednice. Svaki od lokaliteta Dnevnih boravaka u svih 27 susjedstava ujedno je i **središnje mjesto informiranja o samom susjedstvu, zajednici i mogućnostima uključivanja u rad, volontiranja i/ili sudjelovanja u aktivnostima programa susjedstava.**

*Programski pravac 27 susjedstava okuplja susjedstva diljem Primorsko-goranske županije i svako od njih povezuje s jednim susjedstvom iz jedne od 27 zemalja članica Europske unije, u suradnjama i razmjenama iskustava, običaja i svakodnevice. Time razvija dobre međuljudske odnose i stvara atmosferu uživanja u različitosti. Povezivanja i neformalne mreže suradnji zalog su budućih aktivnosti u području kulture koje će se nastaviti i nakon 2020. 27 susjedstava spaja ljude otoka, obale, zaleđa, gorja te samoga grada Rijeke. To su: Lovran, Opatija, Matulji, Kastav, Pehlin, Drenova, Škurinje, Turnić i Mlaka, Kampus na Trsatu, Jelenje, Čavle, Praputnjak, Kostrena, Crikvenica, Novi Vinodolski, otok Rab, otok Unije, grad Cres, grad Krk, Malinska, Vrbnik, Gomirje, Mrkopalj, Fužine, Delnice, Brod na Kupi i Gornji Kuti.*

Unaprijed zahvaljujem na objavi najave i srdačno pozdravljam.

Lena Stojiljković

Odnosi s medijima, Rijeka 2020

lena.stojiljkovic@rijeka2020.eu

Mob: +385 91 612 63 42